PATVIRTINTA

Šilalės rajono savivaldybės

administracijos direktoriaus

2012 m. rugsėjo 21 d.

įsakymu Nr. DĮV – 1291

**MEDŽIOJAMŲJŲ GYVŪNŲ PADARYTOS ŽALOS ŽEMĖS ŪKIO PASĖLIAMS IR MIŠKUI APSKAIČIAVIMO KOMISIJOS VEIKLOS NUOSTATAI**

**I. BENDROSIOS NUOSTATOS**

1. Medžiojamųjų gyvūnų padarytos žalos žemės ūkio pasėliams ir miškui apskaičiavimo komisijos (toliau – Komisija) nuostatai nustato komisijos funkcijas, teises, pareigas ir organizavimo tvarką.
2. Komisija vadovaujasi Lietuvos Respublikos medžioklės įstatymu (Žin., 2002, Nr.65-2634), Lietuvos Respublikos aplinkos ministro ir Lietuvos Respublikos žemės ūkio ministro 2002 m. rugsėjo 23 d. įsakymu Nr. 486/359 „Dėl Medžiojamųjų gyvūnų padarytos žalos žemės ūkio pasėliams ir miškui apskaičiavimo metodikos patvirtinimo“ (Žin., 2002, Nr. 97-4303), šiais nuostatais bei kitais teisės aktais.
3. Medžiojamųjų gyvūnų padarytą žalą pagal Lietuvos Respublikos aplinkos ministro ir žemės ūkio ministro patvirtintą Medžiojamųjų gyvūnų padarytos žalos žemės ūkio pasėliams ir miškui apskaičiavimo metodiką apskaičiuoja Savivaldybės administracijos direktoriaus sudaryta žalos apskaičiavimo komisija.
4. Komisijos darbas grindžiamas kolegialiu klausimų svarstymu, teisėtumo principu, asmenine komisijos narių atsakomybe už jos kompetencijai priskiriamų klausimų sprendimą.

**II. KOMISIJOS FUNKCIJOS**

1. Komisija apskaičiuoja laisvėje gyvenančių medžiojamųjų gyvūnų padarytą žalą žemės ūkio pasėliams ir miškui vadovaudamasi Lietuvos Respublikos aplinkos ir Lietuvos Respublikos žemės ūkio ministerijų patvirtinta Medžiojamųjų gyvūnų padarytos žalos žemės ūkio pasėliams ir miškui apskaičiavimo metodika.

**III. KOMISIJOS DARBO ORGANIZAVIMAS**

1. Kiekvienu konkrečiu atveju Komisijos pirmininkas, gavęs seniūno raštišką pranešimą apie medžiojamų gyvūnų padarytą žalą, sukviečia komisiją ir organizuoja jos darbą. Komisijos pirmininko nesant arba jam negalint eiti pareigų, pirmininko pareigas eina komisijos pirmininko pavaduotojas.
2. Komisijos narių išvykimą į žemės ūkio pasėliams ir miškui padarytos žalos apžiūros ir nuostolių įvertinimo vietą organizuoja komisijos pirmininkas, jo nesant, komisijos pirmininko pavaduotojas.
3. Komisija, nuvykusi į žemės ūkio pasėliams ir miškui padarytos žalos apžiūros vietą, atlieka reikalingus veiksmus dėl medžiojamųjų gyvūnų padarytos žalos įvertinimo akto surašymo.
4. Žemės ūkio pasėlių ar miškui padarytos žalos įvertinimo aktą surašo komisijos pirmininko pavaduotojas ar kitas komisijos pirmininko įpareigotas komisijos narys.
5. Komisijos medžiojamųjų gyvūnų padarytos žalos žemės ūkio pasėliams įvertinimo aktas ir patikros darbas laikomas teisėtu, jeigu atliekant atitinkamus veiksmus dalyvauja ne mažiau kaip 1/2 visų Komisijos narių.
6. Komisijos atliktas darbas, apskaičiuojant žemės ūkio pasėliams ir miškui padarytą žalą, laikomas baigtu, kai surašytame padarytos žalos įvertinimo akto pasirašo visi dalyvavę komisijos nariai.
7. Komisija priimto sprendimo su apskaičiuotu žalos dydžiu kopiją pateikia medžioklės plotų naudotojui, žalą patyrusiai šaliai ir seniūnijos, kurios teritorijoje buvo padaryta žala, seniūnui.

**IV. PADARYTOS ŽALOS ĮVERTINIMAS IR NUOSTOLIŲ APSKAIČIAVIMAS**

1. Žemės, miško ir vandens telkinių sklypų, kuriuose medžioklė neuždrausta, savininkai, valdytojai ir naudotojai ne vėliau kaip per 3 darbo dienasnuo žalos pastebėjimo rašytiniu prašymu dėl žalos įvertinimo ir atlyginimo apie tai turi pranešti atitinkamai seniūnijai.
2. Seniūnijos seniūnas, gavęs rašytinį prašymą, tą pačią dieną turi pranešti medžioklės plotų naudotojo atsakingam asmeniui ir komisijai ne vėliau kaip per 7 dienas organizuoti žalos įvertinimą, išskyrus atvejus, kai dėl žalos pobūdžio jos dydį įmanoma nustatyti tik praėjus daugiau negu 7 dienoms (šiuo atveju pasirenkamas laikotarpis, kada žala yra geriausiai matoma ir įmanoma įvertinti).
3. Žemės ūkio pasėliams padaryta žala įvertinama surašant nustatytos formos aktą (priedas).
4. Miško sklypams padarytą žala įvertinama nustatant Metodikoje nurodytus parametrus ir surašant laisvos formos aktą, kurį pasirašo vertinime dalyvavusieji miško sklypo savininkas arba teisėtas valdytojas (naudotojas, medžioklės plotų naudotojo atsakingas asmuo), ir seniūnijos seniūnas.
5. Žalos įvertinimo akto kopijos įteikiamos vertinime dalyvavusiems ir jį pasirašiusiems asmenims.
6. Visus aktus Komisijos pirmininkas registruoja kompiuterinėje laikmenoje, nurodydamas akto numerį ir datą, pareiškėją, seniūniją, kurioje padaryta žala, žemės sklypo savininką, sklypo plotą ir adresą, pažeistos žemės ūkio kultūros pavadinimą, medžiotojų būrelio pavadinimą ir padarytos žalos atlyginimą litais.
7. Medžiojamųjų gyvūnų padarytą žalą pinigine išraiška komisija apskaičiuoja:
   1. miško ir hidrotechnikos įrenginių pakenkimo – per penkias darbo dienas, nuo prašymo gavimo dienos Savivaldybėje;
   2. žemės ūkio pasėlių derliaus netekimo – per septynias darbo dienas, nuo prašymo gavimo dienos Savivaldybėje.
8. Žala neatlyginama:
   1. jei ji padaryta žemės sklypuose, kuriuose jų savininkas Medžioklės įstatymo nustatyta tvarka uždraudė medžioti;
   2. jeigu žemės ūkio pasėlių savininkas nevykdo pasėlių apsaugojimo nuo medžiojamųjų gyvūnų daromos žalos priemonių, numatytų Medžiojamųjų gyvūnų padarytos žalos žemės ūkio pasėliams ir miškui ir miškui apskaičiavimo metodikoje;
   3. jeigu pasėliai sunyko dėl gamtinių veiksnių arba vėliau buvo sunaikinti medžiojamųjų gyvūnų dėl to, kad derlius buvo paliktas nenuimtas.
9. Apskaičiuotą piniginį žalos dydį Komisija ne vėliau kaip per tris darbo dienas raštu praneša atitinkamam medžioklės plotų naudotojui. Pranešimo kopijos įteikiamos seniūnijų seniūnams.
10. Medžiotojų klubai ir būreliai už laisvėje gyvenančių medžiojamųjų gyvūnų padarytą žalą Komisijos pranešimuose nurodytiems žemės, miško ir vandens telkinių sklypų savininkams, valdytojams ar naudotojams pinigus turi sumokėti ne vėliau kaip per vieną mėnesį nuo žalos dydžio apskaičiavimo dienos.

**V. BAIGIAMOSIOS NUOSTATOS**

1. Pasikeitus šiuose Nuostatuose nurodytiems teisės aktams, tiesiogiai taikomos naujos tų teisės aktų nuostatos.
2. Komisijos priimti sprendimai gali būti skundžiami Lietuvos Respublikos administracinių bylų teisenos įstatymo (Žin., 1999, Nr. 13-308; 2000, Nr. 85-2566) nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_